khistorydata/jeongjo-sjw-relations huggingface dataset:
정조 6년 · 목
疏略曰。今我聖上。以好問之義。有求言之敎。不避猥越之誅。敢貢蒭蕘之說。第以陰雨之備言之。則內而五營卒伍。皆是輦下親兵。器械精利。固不足爲憂。而至於外方八路束伍。皆是南北防虞。緩急所恃也。其器械之疏忽。未有甚於此時。脫有不幸。何以臨陣對敵乎。其一。鳥銃非但發號放令。乃是殺敵第一器。而擧皆耳缺匣碎。便作無用之物。不可不汲汲修改者也。其二。腰刀亦皆鞘破鋩鈍。不可不修改也。其三。弓子破傷。不可不修改也。凡此三者外。多少器械。全不成樣。若以此三條之弊。詢問於籌司及外方武士之帶職近侍者。則庶可俯燭。且於三南外邑中。特命抽栍摘奸。取點束伍軍裝。如臣言相左妄言之誅。亦所不辭。批以。三條說弊。皆有所據。下廟堂。與各營將臣。爛商救弊之方。草記以聞。
정조 6년 · 강
御㴠仁亭。行文臣殿講及館儒再試學儒應試。殿講試官徐命善金魯鎭鄭一祥沈念祖柳義養柳誼崔台衡。館儒試官鄭存謙徐浩修徐有隣黃昇源金宇鎭徐龍輔洪文泳。學儒試官鄭昌聖金尙集徐有防鄭東浚尹㬦。
정조 6년 · 목
予曰。領相仍爲考講。諸試官講官館學儒生行禮訖。以士習爲館儒策題。以探花宴爲學儒賦題。予曰。今日卽賜第之試。泮宮儒生盡意製進。命善曰。今於殿庭。召入學儒。親臨命試。實罕古盛事。而人才之蔚興。亦可見矣。予曰。學儒之昨日未經入侍者。以次陞殿。沈象奎等進。予各問姓名年紀訖。敎應製。少晩宣飯果各一大盤。向午又賜饌。仍命開講。承旨呼講官柳頤玄等進講。予詢文義。收栍。訖。予曰。專經文臣殿講居首權知承文副正字李敬裕賞典。考例捧傳旨。予曰。學儒之入庭者。無非世臣之佳子。盡是可敎之良士。他日需世之材。將自此庭中得來。今予之特命試製者。非特欲試其藻華而已。此是初見君父之日。其於奏對進止之際。固宜檢飭。以正士風矣。今欲先聞其讀書聲。呈券諸生。以次上殿。三經中從其熟習者讀奏。而可誦者誦奏也。趙雲繪等。或誦或讀各一章。仍考券。訖予曰。其中高等者。揭券於階上。使諸生觀瞻也。考訖。坼封。二中李崑秀。三上趙雲繪柳詠。三中南公轍等。以次出榜。仍敎諸生成班序立。頒賞。予曰。帳殿頒賞之該曹郞廳。當預爲待令。而只有二人來待。事極可駭。又予曰。頒賞時不爲待令戶曹郞廳。一竝拿處。予曰。頒賞時違格及限後人。依不中賞例。幷令頒紙。戶曹郞廳吳載文金鎜立傳紙筆。予曰。學儒等待館儒榜出。以觀新恩之進退。仍敎曰。館儒試券易書連爲催促。予曰。古則圓點之科。皆有易書之規矣。敎考策券。命善等考券訖。敎書等題。予親坼封。予曰。昨日居魁之人。今又居首。誠多幸矣。命善曰。果善爲矣。又敎殿前呼名進退。命善曰。今日之擧。誠罕有也。館學儒生之同庭分試。有此盛事。感動臣鄰。不勝欽嘆矣。敎曰。春到記居首儒生生員李庚運直赴殿試。之次進士洪羲浩直赴會試。之次生員金熙朝給二分。進士崔光泰生員李明孚。昨日俱以三下被抄於之次。紙筆墨依次上例。自政院考例捧傳旨。
정조 6년 · 강
命輪對官。明日來待。
정조 6년 · 강
分揀專經文臣殿講不通人禁推。
정조 6년 · 목
因禁推傳旨。敎以。分揀。
정조 6년 · 강
奎章閣問安。賜批。
정조 6년 · 목
因本閣朝問安單子。批以。所謂靑靑子衿。盡是祥麟瑞鳳。來頭成就之如何。在父兄勸課之勤怠。直學卽其中一人勉之。
정조 6년 · 강
命濟州御史別單。下廟堂覆奏。
정조 6년 · 목
敎曰。向者濟州御史差送。豈直爲案査而已。誠欲諮詢疾苦。閱視才能。俾島民知朝廷撫摩之政也。御史今旣還朝。而別單論列。詳細纖悉。若不別般裁處。則是豈差遣之本意也。元別單六度。竝啓下廟堂。後日次對持入。自廟堂稟處者。自該司御處者。各該攸司之臣。分錄留記。皆於登對時。指一覆奏之意。預令知悉。御史奉命後。前後狀啓別單及覆奏擧條。有司堂上照管謄出一册入啓。又敎曰。此則刑判旣經道伯。自廟堂直下該曹。使之仔細看閱。與亞三堂的確停當。同爲入侍稟處。而次對日一體持入事知悉。
정조 6년 · 강
召見濟州御史朴天衡及輪對官于誠正閣。
정조 6년 · 목
予曰。御史無事往還。甚可幸矣。別單外。有何可奏之事乎。天衡曰。已悉於別單。更無所奏矣。予曰。島中大體何如。天衡曰。島中旣經屢豐。人心頗勝於陸地矣。予曰。本道年事果何如。天衡曰。大體則皆有穴農之歎。沿海則尤爲歉荒矣。予曰。上來試券。何如是數少耶。天衡曰。本州人多從武。故收券如是略少矣。予曰。御史千里驅馳。必多勞攘。從今休息。以爲次對日入侍。命輪對官等進前。各奏職姓名。
정조 6년 · 강
命濟州儒生試券。便殿科次。
정조 6년 · 목
政院啓言。濟州儒生試取試券。今已上來。藝文提學徐修浩請牌招。以爲科次。允之。 敎曰。當於便殿科次。該房知悉。又敎曰。試官持濟州試券科次入侍。又敎曰。係是科擧。不可以單提學試取。直提學二人以試官擬入。而單望爲之。對讀官則時任堂下閣臣及入直玉堂擬入。
정조 6년 · 강
有政。吏曹參判金文淳進。
정조 6년 · 목
以趙城鎭爲校理。尹長烈爲副校理。○老職人下批。前郡守韓後裕。前監役尹暾。進士尹師洙通政。知敦寧安★(亻+集)崇政。副司果姜世晃嘉義。竝單付。
정조 6년 · 강
咸鏡監司鄭元始疏陳諸條。賜批。
정조 6년 · 목
疏略曰。北關一路。弊源日痼。矯捄之策。未可輕議。而謹就其別無掣礙。粗有方便之道者。以五條陳聞焉。其一。鹿茸添價。依京貢例。前期上下。其二。茂山還穀。從市直。今秋爲始。換作布木。其三。出身武士。依親騎衛取才例。試技狀聞。其四。六鎭守令。另飭銓曹。各別擇差。其五。端川府使仍作堂上窠。設置防營。以爲備禦。事係本道。略爲條列。願下詢廟堂而裁處焉。批以。五條論弊。俱屬緊務。竝令廟堂從長稟處。
정조 6년 · 강
祥雲察訪張漢喆疏陳驛弊。賜批。
정조 6년 · 목
疏略曰。臣之所管十六站驛戶之凋瘵愈深。馬政之疏虞益甚。若論其疵弊。則其目有三。一曰。銀溪驛入居之徵錢也。二曰。保安驛入居之創規也。三曰。馬位田畓之未充數也。有此三大弊。而未有變通者久矣。伏惟將臣所陳。下廟堂稟處。使此三弊。庶得矯捄之地焉。批以。應旨說弊。殊覺嘉乃。下廟堂稟處。
정조 6년 · 강
大司憲李命植陳疏自引乞遞。仍請蔡濟恭安置。趙㻐削黜。賜批。
정조 6년 · 목
疏略曰。臣於臺職難冒之義。前後避辭。已爲罄悉。乞解見職。仍賜重勘。臣方引罪。不宜贅他。而義重懲討。敢此附陳焉。蔡濟恭則名出賊宦之招。獨逭肆市之律。鞠獄嚴秘。事實隱晦。而彼國榮合力成就之說。亘萬古所無之凶逆也。大僚之奏。憲臣之箚。義理明正。辭意嚴確。不惟不賜允從。反以何必提。不須說爲批。臣誠莫曉聖旨之所在也。臣謂知事蔡濟恭。爲先施以絕島安置之律。又有所憂憤者。雖以如趙㻐之臭味聲氣。自來不同者。特爲濟恭凶猾之性。文辭之變幻。亦未免被其薰染。則豈不爲世道無窮之慮乎。行司直趙㻐。亦宜特施削黜之典也。臣於治疏將上之除。伏聞濟恭又上自卞之章云。跳踉之習。一至於此。誠世道之一大變怪。尤不可不及時勘斷。申乞亟降明命。以洩輿憤焉。批以。卿不見昨年七月念一傳敎乎。趙㻐事。人之相親。何必云云。卿其勿辭行公。
정조 6년 · 강
召見承旨徐鼎修趙鼎鎭。直提學沈念祖。學儒李崑秀沈象奎于觀物軒。
정조 6년 · 목
予曰。昨日學掌議試券中。皆令入來親受事分付。予曰。昨日事。雖謂之盛擧可也。他日卿相。皆出於其中。而多士之文才容貌。實多進就之人。予甚嘉悅。李崑秀沈象奎。卽令入侍。右副承旨徐鼎修。同副承旨趙鼎鎭。一直提學沈念祖同爲入侍。予謂崑秀曰。汝之前日所讀卷帙幾許耶。崑秀曰。經書則四書二經。及外家書八大家中韓文歐蘇抄出讀之矣。予曰。沈象奎見今所讀何書也。象奎曰。方讀孟子矣。予曰。二儒生凡百甚夙成。誠奇矣。鼎鎭曰。沈象奎年纔十五。賦一篇能自作自書。不移時製進。才華可謂敏銳矣。李崑秀自兒時。頗有名稱。而前兵判篤實敎之。詩傳及論語聯誦云矣。予謂崑秀曰。尙今誦之乎否。崑秀曰。數年前則聯誦矣。近來因爲廢却。不得誦之矣。予曰。汝試誦七月篇。崑秀誦奏。予曰。誦聲甚好。又敎讀崑秀之賦試券。崑秀等讀券訖。予敎鼎修。書給七言絕句題衣冠身惹御爐香之句。命崑秀製進。崑秀製呈。予曰善作矣。
정조 6년 · 강
行濟州道科科次于誠正閣。試官徐浩修鄭志儉金載瓚朴天行洪文泳李世奭。
정조 6년 · 목
予謂浩修曰。濟州道科前例。卿果考見乎。浩修曰。先朝乙酉年。皆爲直赴殿試矣。予曰。然則依古例爲之也。命考券訖。親坼榜。敎曰。濟州儒生賦三中幼學金墉。三下通德郞邊景祐。幼學康聖翊。竝依例直赴殿試。次上幼學金命獻。年近七十。文亦可觀。其在慰悅遐土之道。不可無激勸之政。紙三卷筆五枝墨五笏賜給。紙筆墨。自本道題給之意。下諭于該道監司處。予曰。濟州御史今方入來。揆以人情。必有離索之懷。上番卽爲出直。以爲相見也。予曰。彼兩玉堂尙未陞品。亦可冤矣。予曰。本館有誰替直之人乎。天行曰。權以綱今方牌不進。姑無替直之人矣。予曰。若無替直之人。則以爲變通好矣。
정조 6년 · 강
命各司回啓。無踰三日之限。
정조 6년 · 목
敎曰。各司回啓無得踰三日之限。自是流來定式。本司回啓事面。或與各司回啓有異。許多稟處之事。旣命啓目回啓。則已過屢日。尙不擧行。本司若此。各司何論。行公有司堂上。竝從重推考。更加察飭之意。言于廟堂。
정조 6년 · 강
御誠正閣。行晝講。知經筵鄭好仁。特進官金用謙。承旨李在學。玉堂朴天行洪文泳。假注書趙衍德。記事官曺喜有。記注官金鳳顯。宗臣花陽君權。武臣南志默。
정조 6년 · 목
講孟子。○予曰。晝講則臺諫詣臺入參。朝參則以座目應參。而近來晝講。全無是例。亦涉可怪矣。左承旨李在學曰。今日晝講。以特敎爲之。此後則待日暖。政院入稟。予曰唯。
정조 6년 · 강
命專經武臣殿講。以來十八日爲之。
정조 6년 · 목
因政院取稟。有是命。
정조 6년 · 강
遞承旨沈有鎭。以申思運代之。尋遞。以朴天衡代之。
정조 6년 · 목
有鎭不爲仕進。敎以。許遞。前望單子入之。 政院以思運方在安東縣監居下中啓。敎以。原望筒勿施。前望單子入之。
정조 6년 · 강
罷校理李宗燮趙城鎭。副校理尹長烈姜彝正職。以金翊休李鼎揆爲校理。尹尙東李顯模爲副校理。
정조 6년 · 목
敎曰。違牌玉堂罷職。前望單子入之。又敎曰。院直不備。新除授玉堂待下批牌招察任。其中違牌坐罷人竝敍用。
정조 6년 · 강
命淸河縣監尹衡喆。限畢賑仍任。
정조 6년 · 목
慶尙監司趙時俊。以淸河縣監尹衡喆。限畢賑間仍任馳啓。敎以。此時本道民事。何待回啓。依狀請限畢賑間仍任事。回諭。
정조 6년 · 강
飭關北湖南賑政。
정조 6년 · 목
咸鏡監司鄭元始。以文川等五邑開賑馳啓。敎以。五邑守宰之中。安知無老不鍊務者乎。予於永興。深以爲慮。方欲另行廉察。以此意各別嚴飭。十分惕念。莫負分憂之責事。申申分付。其他四邑。或多臨賑期易倅。新叨必有手生之歎。此亦各別嚴飭。雖一夫一婦。萬一有流散之事。捐瘠之患。此等邑宰。合置重辟。考其勤慢之方。朝廷自有繡衣。豫加嚴關蕫察之意。今日內回諭。○全羅監司朴祐源。以道內飢民開賑馳啓。敎以。俄於北關設賑狀啓。已有所回諭。而奚直北邑爲然。南邑無異。且況本道兵水營僉萬戶所管。亦皆設賑。則如不十分蕫督。安保其在在善賑。濱死飢民之活與不活。惟在卿一人。若因一人之未克周察勤慢。而有一民之捐瘠。不但負予南顧之念。卿以何顏對南民乎。固知卿之不遑怠忽。而申諭至此。自下諭祗受日。至畢賑日。夙夜孜孜。無或弛心。而守令邊將之不勤賑事者。何必狀請勘罷。此則徒貽民弊。卿其便宜隨現發。先決杖後狀聞。雖非用刑之時。此關民事。依傳敎用杖事回諭。如是下諭之後。卿若不摘發懲勵。或者發露於來頭廉察之行。卿當首被不職之辜。卿其知悉。雖以牧官言之。渠場內設賑。而或有受由往來。又或有怠於賑政之弊。隨現決杖。一依守令邊將例爲之事。亦爲回諭。此有旨一通。謄下備局。自備局設賑他道。詳細措辭行會。竝依此有旨擧行之意分付。形止亦令狀聞。
정조 6년 · 강
副修撰洪文泳陳疏乞遞春秋兼銜。批令該曹稟處。
정조 6년 · 목
文泳與妹婿副校理金載瓚。有應避之嫌也。
정조 6년 · 강
命內需司文書。嚴査後草記。
정조 6년 · 목
敎曰。俄因內需司文書。有令該曹嚴査重繩之命矣。判堂且經本道伯。況在宮府一體之意。不可不一番嚴法懲治。依此擧行後草記之意分付。
정조 6년 · 강
命時囚李敏亨勘放。
정조 6년 · 목
因義禁府照律啓目。敎以。名以禁亂官。當此飭令至嚴之下。不但初不察禁。觀渠對供。遊辭納招。全不識職分之如何。甚至以無或挾册犯科之意。曉諭云云者。人事極爲未瑩。曾有搜不及身之命。而幷與搜篋而不爲。萬萬駭然。如渠未瑩之類。何必更招。從重勘律後草記放送事。分付該府。
정조 6년 · 강
放定配罪人洪重仁。
정조 6년 · 목
因到配狀啓。敎以。法已施。分揀放送。
정조 6년 · 강
飭私奴外山島配勿施。
정조 6년 · 목
刑曹。以寶城郡私奴外山。絕島移配啓。敎以。編配頻仍之時。此等之類。何必更配。發配一款勿施。大抵京外法官。每於發配罪人。欲諱本事。則輒以橫叛二字。勒成發配。此後無論刑曹及外邑。復以此四字移施於他罪。有發配之弊。致煩上聞。則該曹堂上該道監司譴罷之典。斷不可已。如是嚴飭之後。律官尤焉敢聽令擧行。萬一復踵前習。所謂律官。豈非亂法之民。亦當刑配。以此傳敎。自本曹書付壁上。惕念擧行。亦卽枚擧。措辭行會。該道果有橫叛之罪。則必具犯罪委折及詳考橫叛人上典之姓名。毫無差爽然後發配事。一體知悉。
정조 6년 · 목
予曰。右相不入來。可謂過矣。而予於右相事。亦不無慨然者矣。其所云云之事。何等重大。而旣無明證之可據。但曰道路之所傳。以此黯昧之事。驅人於罔測之科。此豈成說乎。顧今世道。當以鎭安爲務。而若以道路所傳。輒曰某也有罪犯。某也有惡逆云爾。則朝廷之上。豈有完人乎。此路一開。後弊難防。日前下敎。良由是也。予於右相。豈有深意而然乎。領議政徐命善曰。右相日前之箚。果有辭意之未瑩處。而究其意。則實出於公憤所激。且是無隱之義也。予曰。予所云云。亦出無隱。豈可以此而有所難安乎。卽爲入來。以參賓對也。予謂右議政李徽之曰。右相所引。誠甚太過矣。日昨箚批。實出無隱之意。何必以此爲難安乎。徽之曰。日昨陳箚。辭未達意。批旨截嚴。不勝惶悚矣。第濟恭之罪。若不嚴懲。則世道之憂。容有極乎。予曰。雖以卿之箚辭見之。旣曰道路之傳云。此何等重大之事。而以道路之所傳。驅人於惡逆之科乎。朝參時領相所奏。論其事則惡逆也。勘其罪則極律也。的確無疑。然後始可發說。而卿之筵奏箚語。俱無可執之明案。不過道路之傳說。則以此䵝䵢之事。置人於人鬼關頭。實有開棘之嫌。予爲之慨惜也。徽之曰。此言之膾炙已久。人無不知。臣旣聞之後。不可過耳而止。故有所仰奏矣。予曰。過耳之言。不必注意而聽。故予於箚批。亦有云云矣。命善曰。右相箚中過耳之句。果未審察矣。
정조 6년 · 강
命各營各道春操巡點停止。
정조 6년 · 목
領議政徐命善啓言。守禦使鄭民始。江華留守金熤。平安兵使申大謙。慶尙右兵使任律。全羅兵使李東燁。洪忠兵使元厚鎭狀啓。以春操巡點事。竝請令廟堂稟旨矣。詰戎之政。雖難久曠。妨農之弊。亦宜軫念。臣意毋論舟師陸軍。巡操巡點。竝依狀請。姑令停止似好矣。從之。又啓言。全羅監司朴祐源狀啓以爲。昨年穡事。未免告歉。軍兵赴操。實難强責。今春水陸操及營城將巡點。竝姑停止之意。請令廟堂稟旨分付矣。春操姑停之意。俄已覆奏蒙允。此狀啓請置之。從之。
정조 6년 · 강
領議政徐命善。以濟州御史朴天衡別單覆啓。
정조 6년 · 목
命善啓言。卽見濟州御史朴天衡別單。則其一。諸鎭之當罷。烟臺之當減也。島中不緊鎭堡。旣設還革。亦豈無弊。此則置之。不關之煙臺。所宜蠲除。而事貴持重。謀宜廣博。更令新牧使論理啓聞後。請稟處。從之。又啓言。其一。牙兵收米之弊。申明入場之法也。行之未久。廢而不遵。惟利官府之供需。不念海防之疏虞。從今以往。亟加釐正。請依初定式。從之。敎以。二哨加設委折及年條。更令牧使具由狀聞。又啓言。其一。六苦役之偏重。八斗米之太歇。酌量民力。平均物情也。法久而弊生。到今民窮。御史旣已知委州縣。定爲成式。請更加申飭。從之。敎以。如是定式。而或有擅改之弊。事之無實。孰甚於此。自本司枚擧此意。行會湖南伯處。使之時送褊禆。考其遵行與否。此後違越事目之牧守。道臣隨所聞直請罷黜事知委。又啓言。其一。浦戶進排之難支。魚物別貿之無節也。詳定磨練。出給價本。盡歸消融。官貿漸繫。漁村蕩殘。職由於此。御史旣以不正名色。永爲革罷之意。成置節目。請爲先嚴飭知委。從之。敎以。此條定式。亦可永久遵行。一體行會湖南伯處。又啓言。其一。橘柚之勿侵私園。種樹之枚報京司也。數其結顆。竟徵自落之價。憫其索賂。至芟傍蘗之枝。幾何無橘之論。果是必至之勢。從今以往。惟以四十園所結之實。盡封二十運貢獻之果。若其橫斂之習。一切嚴禁。或當荒損之年。厚價和買。而每於歲末。總計三邑種橘之數。修報備局。一如江都種枳之例。儘爲除民弊養橘柚之方。依御史所請。請定式施行。從之。敎以。大抵橘柚之貢。上關薦獻之用。下係頒宣之需。則近年以來。應貢名色。不充恒式者。不啻十分之八九。此亦紀綱所在。況見御史別單。公園之物。盡歸消融。民間之果。每在橫侵。若不痛革此弊。公私受害。抑云不些。從後御史之行。更以民間菓果摘取事。有登聞之弊。則自時任牧使。繩以重律。斷不饒貸。自本司措辭。各別嚴飭。又啓言。其一。兩縣支供之勿許民斂。本牧匠料之還付該邑。一依辛酉詳定。劃下州倉耗穀也。使客之需。無邑不有。民戶之徵。曾所未聞。創出名色。雖難輕議。各歸加耕。亦甚便矣。本牧匠料。旣有詳定舊例。區劃。如是定式之後。兩縣如前民斂。則摘發論罪事。請分付。從之。敎以。民斂一款。尙不釐改。豈非未遑之甚者。此後一遵定式。無或撓改之意嚴飭。又啓言。其一。三邑糴法之乖宜。大靜民役之偏苦也。移去移來。容或有說。籍彼籍此。不被其害乎。自今爲始。一依時居。使之入籍。違越者抵罪之意。請申明知委。從之。敎以。此係牧守治績之能否。至於三邑守令之奉法。特在牧守一號令間事。以此意嚴飭。無或如前錯謬。又啓言。其一。貢作米之每患間斷。附近邑之更令區劃也。本牧之需用。最甚緊關。而遠郡之運輸。不免稽滯。羅州海南。果有不足之患。則其他近邑。豈無推移之道。更爲從便變通。勿令島中受弊事。請分付湖南道臣。從之。敎以。蘇弊形止。使之狀聞。又啓言。其一。刷價木料理之弊。雇馬庫革罷之宜也。官長之殖利。已甚無謂。村駒之勒買。尤是不法。罷其庫而移其木。存其規而革其弊。御史之處置得當。朝家之勤禁宜申。行會本牧。使請依節目遵行。從之。敎以。此亦依他條件。無或擅改之意。各別嚴飭。今番繡行。諸般定式。無論此事他事。設有未便之端。旣經筵稟。則自牧使不可擅改。必須狀聞。待回下擧行。一體分付。又啓言。其一。狀啓陪持。浮費多端。出送都會。轉付驛便也。海外之程途絕遠。專人之往來有弊。鱗次傳授。火速呈納。旦驛路凋殘。因便出送邊報。果能一一傳致否。更令湖南道臣。商量論啓後。請稟處。從之。又啓言。其一。羅浦運米。倉吏售奸。涼臺定價減省也。移粟賙飢島民。而倉吏舞弄涼價。次第減省。而島中稱冤。令道臣論理啓聞後請稟處。從之。又啓言。其一。山屯築墻之有害無益。不可不毀撤也。是與御史詳論。而先毀針場內橫築。其他築場。請姑且仍置。從之。敎以。針場橫築處。斯速撤毀。擧行形止。使之狀聞。此後二場橫築處。繼撤便否。具由狀聞。又啓言。其一。山馬之逐年驅點。大爲民弊。依舊例每式年封進也。今年爲始。山屯馬勿爲逐年分封。每於式年。依舊例準數封進事。請分付。從之。又啓言。其一。貢馬載運之船。復舊例。陸地船運來。以除島民之弊也。試令道臣。商確論啓後請稟處。從之。又啓言。其一。牛馬監勸懲之政。一依丙寅御史書啓覆奏。申明舊制。遵而勿失也。另飭該牧使。請着意擧行。從之。又啓言。其一。金萬鎰之世牧。不可遽罷。金商皓之加徵。未免爽實也。請令該曹査問稟處。從之。又啓言。其一。場內起耕。另加禁飭。俾勿如前狼藉也。自今更勿犯耕。隨現重究事。請各別申飭。從之。又啓言。其一。駔驓入海。駿駒出陸。島無良牡。種不如古也。近來馬群蕭條。爲害於馬政者。請察飭分付。從之。
정조 6년 · 강
命罪人貞喆雲翼移配。各別防守。
정조 6년 · 목
知事洪樂性啓言。濟州御史朴天衡別單中。濟州城內。去船所未滿十里。書信之往來。物貨之交通。職由於此。貞喆雲翼等罪人。攀緣京洛之類。不可置之於濟州。貞喆雲翼分配於大靜旌義等縣。令該府稟處爲請矣。交通京信。必有其弊。罪人貞喆移配旌義。雲翼移配大靜。請各別防守。從之。
정조 6년 · 강
命海南前前縣監李恒林拿問定罪。前縣監金叙九令該府處之。
정조 6년 · 목
知事洪樂性啓言。濟州御史朴天衡別單中。海南前前縣監李恒林。因其私憤。妄用法外之杖。遂使無辜之人。至於致命。合有重勘。令該府稟處爲請。人命濫殺。誠極痛駭矣。李恒林請拿問定罪。從之。○戶曹判書李衍祥啓言。濟州御史朴天衡別單中。連山縣靈巖郡還穀逋欠事。兩邑守令。道臣旣已狀聞勘罪。竝置之。海南縣還穀正租。初無逋欠。而穀品甚劣。石子不完。故改斛量則欠縮爲八十二石。監色處分徵。而當該前縣監金叙九。一任奸吏。全不照檢云。請令該府處之。從之。
정조 6년 · 강
兵曹判書鄭好仁。以濟州御史朴天衡別單覆啓。
정조 6년 · 목
好仁啓言。濟州御史朴天衡別單中。本道武科新榜中。抄其超等者。唱榜上來時。試才調用事爲請矣。一向沈屈。有欠柔遠之道。待其唱榜。請隨窠調用。從之。敎以。必須次第調用。俾無無實之歎。至於新榜人。待唱第上來時。卿及各營將臣。招見其身手才藝之如何。亦皆收用。又啓言。本道榮顯之任。卽千總別將明月萬戶八鎭助防將也。閑良則夤緣圖得。出身則得差無多。或至空老。定其職窠。分差疏通爲請矣。宜有變通之道。請令本州。成節目狀聞。從之。又啓言。公州雙樹山城軍器疏虞。監司今方修補爲言矣。着意擧行之意。另加申飭。水原防營靈光法聖鎭軍器執頉云。趁卽修補之意。請一體分付。從之。又啓言。濟州寺奴車已弘拯活。爲七十八人之多。論賞請令該曹稟處矣。請依法典免賤。從之。
정조 6년 · 강
命旌義金氏大靜金氏旌閭。記官李弼完僉樞單付。
정조 6년 · 목
禮曹判書金魯鎭啓言。觀此濟州御史朴天衡別單。則以旌義幼學金精旭妻金氏。以十七歲。爲夫殉節。臨葬自經。大靜幼學姜應周妻金氏。亦以及笄之女。能知殉夫之義。從容自裁。其節可尙。俱以旌閭爲請矣。地是王化之所遠曁。事亦絕島之所罕聞。況其舍生取義之節。不宜湮沒而無稱。其在激勵之道。合施旌閭之典。至於濟州記官李弼完。養百歲之母。能盡其誠。當國恤之時。自效陵役。論其實行。合施嘉獎。而生前旌閭。不可輕議。弼完旣以優老之典。得蒙加資之恩。假以僉樞實銜。以聳一島之觀。恐似得當。而事係恩典。臣曹不敢擅便。請上裁。敎以。旌義金氏大靜金氏旌閭事。事在島中。至今埋沒無稱。豈非欠事。其在激勵之道。宜加旌閭之典。依施。濟州記官李弼完事。纔已加資。僉樞實銜。令該曹單付啓下。聞弼完年滿九十云云。敎旨今日內成送。給復一款。雖係疊賞。子侄收用。實合聳勸之政。本牧邊將待窠。卽爲差下後狀啓事。分付該牧使處。
정조 6년 · 강
刑曹判書徐有隣。以濟州牧殺獄案覆啓。
정조 6년 · 목
刑曹判書徐有隣啓言。濟州御史朴天衡別單中。以金堤郡殺獄罪人兪夢骨事。宜有審恤之典爲請矣。此獄。臣待罪湖藩時。亦嘗屢次按査不得肯緊。故常主原恕之論。今此繡啓論列。與臣別無異同。其在欽恤之道。合施惟輕之典。臣不敢遽議矣。予詢亞三堂。參判金尙集。參議李東馨曰。臣等意見。亦與判堂無異矣。敎以。金堤兪夢骨。旣無爲賊之明案。滯囚受刑。已至累年。若有可恕之端。宜付從輕之科。卿等之意。亦皆以爲可貸一律。減死定配。又啓言。井邑縣殺獄罪人奴順三。以宜從惟輕之典爲請矣。此獄。臣待罪湖藩時。以大明律三人共毆。下手重者爲正犯之文。孟思曾朴奇特。以干犯疏釋。順三則以正犯囚推。而檢題別關。已示一段傅生之意。今此繡啓論列。旣甚的當。到今臣見。前後何異。而殺獄體重。臣不敢輕議矣。予詢亞三堂。參判金尙集曰。最初下手於李成彬者。卽孟思曾朴奇特。而後助傷處。亦未的知其爲順三所打。則此獄正犯。恐不可直斷以順三。臣意則順三與孟朴兩漢。待用刑。請令該道道臣分首從。嚴訊遠配。恐合惟輕之典矣。參議李東馨曰。臣亦別無異見矣。敎以。井邑奴順三事。卿之按道時決處。雖引三人共打。下手重者爲正犯之文。而亞堂意見。亦甚的確。至於本獄事。以此以彼。要之。元犯可屬生議。依亞堂議。罪人順三及孟思曾朴奇特等。令道臣分等考律勘配。刑推一款。依近例。令配所官。追後擧行之意。行會本道。又啓言。順天驛吏金鳳章事。李信英旣以有嫌端於鳳章。插銕鎗於祖墳自服。則昌連之誣人坐配。自在落空。竝依繡啓內辭意。信英則分付道臣。分首從嚴勘。昌連分付配所官。卽爲放釋。其時府使任觀周。旣有誤決之失。難免不職之罪。而係是朝官。請移義禁府處之。從之。敎以。李信英等。令道臣各別嚴處。又啓言。濟州前牧使金永綬。前判官黃麟采。偏聽梁擎天之言。枉殺姜城事。有所論列矣。事係濫殺。宜有嚴勘。而永綬則以重罪安置。臺啓方張。今無可論。而麟采係是朝官。請移義禁府處之。從之。敎以。本事不但枉殺人命。所謂姜城。旣是奴隸。則在朝家伸理之政。不可無準律勘斷之擧。前牧使金永綬。令待用刑。拿來推問後稟處。
정조 6년 · 강
命濟州三邑守令。另加擇差。
정조 6년 · 목
吏曹參判金文淳啓言。卽見濟州御史朴天衡別單。則以爲。一島蘇瘼之道。莫過於另擇牧使。申飭該曹。以文武中有名望聲績之人。擇差三邑守令。絕島殘邑。無異謫居。若無償勞之典。解有盡職之心。亦令該曹待其報瓜。文官則遞付京職。武官則陞遷外任。以爲激揚之方爲言矣。本州異於陸邑。牧伯尤宜另擇。自臣曹依所請。隨窠擇擬。而至於三邑守令遞付陞遷事。事係官方。臣不敢擅便。下詢大臣請稟處。予詢大臣。領議政徐命善曰。守令若無偉績殊勞。則陞遷遞付。有不可輕許。該島居官。非不辛苦。而永作陞遷遞付之窠。則其在愼官方之義。恐未知如何矣。右議政李徽之曰。領相所奏誠然矣。旣無償功酬勞之事。而先定內遷陞品之式。恐非愼官方之道矣。敎以。無論陞遷與遞付。惟此銓曹差遣之如何。此後另加擇差。如以不能堪當之人。或有注擬。卿等隨現當該銓官論罪。
정조 6년 · 강
命東萊倭供米木事。令新萊伯論聞。
정조 6년 · 목
備局。以東萊前府使趙英鎭上疏覆啓。敎以。第一件事。依回啓施行。第二件事。均是倭供米木。則或許或否。事甚不均。依所請從施。固無不可。而利竇復啓。姦弊漸滋。勢亦使之然者。更令新萊伯。參量便否。論理陳聞後稟處。
정조 6년 · 강
命閣臣路文定式頒諸道。
정조 6년 · 목
敎曰。閣臣奉命及受由行路文一節。尙無一定之規。騎步之入把。騶率之等待。不當爲而爲。近於越法。當爲而不爲。涉乎損體。自今著爲式定。勿論時原任。凡於閣臣受由行。提學直提學。依重宰例加減。直閣待敎。視此遞減。原任閣臣之位在大官者。自有本品儀式。又如曾經直閣待敎之未經提學直提學。而官至重宰。亦當依原任提學直提學儀式。至於閣事。或閣職奉命者。視使命品數。 璿牒御製及 玉册金寶等曝晒。則用史官宗正曝晒之例。奉安亦用此例。他亦依此定式。成出事目。合付於癸未路文變通册子。本閣及備局兵曹。各置一件。仍頒諸道事分付。
정조 6년 · 강
命專經武臣殿講處所。以㴠仁亭爲之。
정조 6년 · 강
命黃州牧地黃橫斂。嚴査修啓。
정조 6년 · 목
黃海監司李敬養。以本兵營及黃州牧地黃橫斂査覈馳啓。敎以。意謂道伯新到之故。凡係民隱。或以爲嚴査詳覈矣。觀此査啓。全事周章。如視秦瘠。大非始料所及。十三結減縮與否之相左。胡大事也。斷斷爲說。扶抑太過。至於本營本牧橫斂之委折。濫徵者誰某。初不溯考狀聞。以此狀辭觀之。其始創於何時何人。果無以領略。其在外藩奉行朝令之道。焉敢若是漫漶。此事若此。他事可知。豈當初差遣之本意乎。此啓本還下送。仍令刑曹。枚擧此意。別關嚴飭海伯處。營牧之千餘斤科外加奉。旣非久遠之事。則宜無不査出之理。營牧應問各人等。一竝捉致巡營。使之親執嚴査。不多日內修啓以聞。如是下敎之後。營牧官吏。萬一有逞憤肆憾於地黃軍輩之弊。從當按廉兵使牧使。隨現繩以違命之律。以此自本曹。一體嚴飭該道監兵使處。
정조 6년 · 강
命罪人朴光晦放送。
정조 6년 · 목
慶尙監司趙時俊。以咸昌前縣監朴光晦辭緣。應問各人等處。究覈馳啓。敎以。觀此査啓。堂疏論列。豈非風傳之爽誤者耶。咸昌班俗。稔聞其豪猾難制。而不料强梁之侵凌土主。至此之甚也。雖非衿民擬刃之跡。而作黨設契。聚錢圖逐。惟其用意。造謀之陰謫。可謂一而二。二而一也。在朝家正風俗杜奸弊之道。不可以非時用杖。遞置落科。然因他事又有行査之命。以是之故。姑不敍用。至於尙置囚案。殊非核實之政。保放罪人朴光晦。特爲放送。更待處分。
정조 6년 · 강
命自今日。至再明夜弛禁。
정조 6년 · 목
敎曰。古有金吾不禁夜之語焉。史稱唐俗上元前後各一日弛禁。故謂之云云。自今日至再明日夜禁弛禁。詗盜一節。莫或怠忽。分付巡廳捕廳巡邏廳。
정조 6년 · 강
命內需司導掌朴道溵等發配。戶曹判堂重推。郞官拿處。
정조 6년 · 목
刑曹啓言。因內需司草記。大嬪房田結加納嚴査事命下矣。捉致導掌朴道溵韓大裕嚴査。則渠輩發明。自謂可欺之方。其後幾年。幸其減報。互相偸竊。則粧撰之說。不足取信。此而尋常處之。莫重納稅。其將盡歸消融而止。前導掌朴道溵韓大裕。杖一百流三千里定配。地方官之矇不覺察。誠甚可駭。令該道現告。請拿問定罪。允之。敎以。分付內需司。待畢捧。移文本曹後發配。戶曹之矇然勘簿。不能摘發者。不可無罪。其時判堂從重推考。郞官拿問處之。
정조 6년 · 강
勘放時囚李敏亨。
정조 6년 · 목
義禁府啓言。本府都事李敏亨照律。杖八十收贖。奪告身三等。請放送。敎以。如有功議。各減一等。
정조 6년 · 강
罷御史朴天衡職。
정조 6년 · 목
敎曰。以大燮之罪犯。未及置辟。而幾至徑斃之境。則公憤所在。便宜梟首。實爲勵一島民俗之擧。而鞫囚之未承款未結案。輕先以軍刑勘斷。不無後弊。差與朝家未施追律於能賊之意。亦有間焉。以此以彼。不可不略施飭罰。以示朝家本意。御史朴天衡罷職。
정조 6년 · 강
遣承旨詣 宗廟。奉審摘奸。
정조 6년 · 강
召見承旨徐有防。兵曹參判徐有寧。直閣金載瓚于觀物軒。
정조 6년 · 목
予曰。今日卽上元日。適有小饌。召卿等。仍敎宣饌後。予曰。街巷踏橋之人必多矣。有寧等曰。時和歲豐。且有弛禁之敎。閭巷間踏橋之人。甚壯云矣。予命載瓚。拈韵製呈。予曰。承旨房望筒。司謁傳于政院乎。承旨李世奭曰。姑不來傳矣。予曰。業已下之。而尙不傳之云。必是中官司謁輩。中間遲滯之致也。仍敎曰。房望朝已點下。尙不頒布。當該中官司謁。發牌立庭。掩置委折。査問以啓。
정조 6년 · 강
命抄啓文臣親臨製述。以十七日便殿爲之。
정조 6년 · 목
因政院啓稟。敎以。便殿爲之。抄啓文臣中時帶臺職者許遞。違牌坐罷人敍用。竝令該曹。口傳付軍職。
정조 6년 · 강
以徐有防爲承旨。
정조 6년 · 목
敎曰。承旨前望單子入之。
정조 6년 · 강
命武藝別監馬象箕。令攸司嚴治。
정조 6년 · 목
兵曹啓言。本曹奇別書寫馬河祥。以喧譁之致。近仗軍士等。屢屢禁止。終不聽施。故自臣曹拿入嚴飭矣。河祥使其子武藝別監象箕。捉去近仗軍士。無數亂打。身爲別監。不知法意。莫重殿庭。禁諠軍士恣意毆打之狀。萬萬驚駭。武藝別監馬象箕。令攸司請從重嚴治。敎以。日前以此輩不謹之事。至有着枷輪示之擧矣。又有此所犯。萬萬駭然。不可以爲父之事。有所曲恕。待用刑嚴棍懲治。次令該廳爲先鎖械拘留。雖以近杖軍士言之。許多人中。此漢一人之被打。必有委折。且近杖軍士輩。若念昨夏所犯。有甚餘氣。更有此紛拏之擧乎。該軍士出付刑曹刑推。則收贖後定配。頭目軍士及入直軍士中。參看諸漢。竝令該曹。着枷嚴囚。以待處分。此後殿庭。無論掖隸院曹隸。非公事出入殿門者。令禁軍將各別禁斷。或有現發於摘奸時。則禁軍將當嚴處。以此分付。
정조 6년 · 강
泰安儒生趙壽海等疏陳安興臭載之弊。賜批。
정조 6년 · 목
疏略曰。安興臭載之患。未有若昨年之頻數。則厥有由焉。安興民之慣習水勢。若使居此土盡心護送。則必保得力。而第其土地人民。都屬行營。稅船護送。專責本郡。本郡監色沙格。旣昧水路。護送疏虞。固其勢也。風波舟楫。頃刻急危。本郡之監色沙格。焦唇頓足。而安興之善水土卒。袖手立視。了無出力相捄之意。護送失策。臭載相續。則官長迎送之費。劣米分俵之弊。有不忍勝言者矣。至以矯捄此弊。愬乎籌司。籌司行關於本道道臣曰。安興土地人民。屬之本郡可乎。安興地界護送稅船。一從僉使時例。付之虞候可乎。指一論報云云。且一言以蔽之曰。本邑之民戶四千餘也。安興之民戶數百餘也。本邑之民。迫於痼弊。殆將蕩析者也。安興之民。狃於故常。專事閒逸者也。其所變通。豈待多卞也。乞令廟堂稟處。批以。疏辭令廟堂稟處。
정조 6년 · 강
前監察韓大勳疏陳時弊。賜批。
정조 6년 · 목
疏略曰。臣有一得之愚。冒死應旨。敢陳六條焉。其一。平壤開城京都無城可乎。禦賊之志。其不可廢之城役也。其二。我國軍制。京外各營門團束軍兵。嚴立科條也。其三。昇平已久。曠廢戎政。特令各道。非有大故。不廢鍊武事也。其四。自侍衛軍將。下至各營所屬軍兵。皆事外飭之鮮明。擧無應用之利器。施以軍律。自有實效也。其五。朝家之給災。軫念農民之白地徵稅。或不無中間消融之弊。令各道各防面。某某名下分俵。則民蒙實惠。更無徵納也。其六。各處還穀之畜。本爲民也。而反爲民痼弊。且令各道。量戶口減穀數。以敍民力也。略陳六條。願察納焉。批以。疏辭下各該曹稟處。
정조 6년 · 강
襄陽府使李鎭恒疏陳結弊。賜批。
정조 6년 · 목
疏略曰。本邑之弊。則曰浦戶也。曰田結也。所謂浦戶之弊。本道道臣凡諸責應節目。區別的定也。所謂田結之弊。一年出賦之數。混錄成册。修報營門。而結錢偏重。民情獨冤。其在田政。合有變通。乞令廟堂。從長稟處。批以。疏辭令該廳稟處。
정조 6년 · 강
命貞喆翼雲移配。令該牧押送。
정조 6년 · 목
義禁府。以罪人貞喆翼雲移配啓。敎以。島中移配。不必自京發差。令該牧使別定羅將。押送各其配所也。
정조 6년 · 목
敎曰。諫官疏中。詆斥右相處。語多驚駭。一臺諫無得論請大官之律名。不但昭載 先朝受敎。曾於年前。亦以此等事。飭禁申嚴。而又復無難冒犯。此則猶屬格例間事。予之所深憂者。紛競日甚。寧靖無望。惟今世臣零落。存者無幾。朝著之間。往往有似此無風之浪。是豈予全保鎭安之本意也哉。臺臣不可不勘處。大臣不可不敦勉。而欲於筵中。有面救諸臣者。次對進定於明日。朝講有命。而兩司只有情勢之憲長一人。事之苟簡。孰甚於此。然又豈可因此停講。在外及未肅拜呈告人員竝許遞。今日政差出。
정조 6년 · 목
以金寅爕爲持平。崔烜爲正言。尹行元爲副修撰。吳載純爲大司成。金峙默爲修撰。洪履健爲龍岡縣令。○敎曰。龍岡縣令洪履健。振威縣令洪秉文相換。
정조 6년 · 강
重推慶尙監司趙時俊。
정조 6년 · 목
慶尙監司趙時俊。以始賑馳啓。敎以。本道始賑形止。才登聞。而只擧邑名。至於各營鎭堡山城牧場等處。不言設賑幾處。抄飢幾口。事之疏忽。孰大於是。待月終陳聞。縱曰常例。近以賑事。前後絲綸。何等諄複。則豈可不破格條列乎。均是開賑之處。而完伯則始賑之狀。幷與殘郵小鎭之賑穀飢民。而一一登聞矣。此狀啓還下送。更令纖悉修啓。道伯從重推考。仍令備局。枚擧此意。嚴飭該道。○敎曰。慶尙監司趙時俊加分狀啓事。係目下措置。有難遲待次對。以草記稟處。
정조 6년 · 강
以吳載純爲大司憲。金樂洙爲司諫。趙尙鎭爲大司諫。權坪爲掌令。金翊休爲獻納。洪文泳嚴思憲爲持平。權以綱曺遠振爲正言。
정조 6년 · 목
敎曰。臺諫前望單子入之。新除授兩司。待下批牌招。以爲開講之地。
정조 6년 · 강
重推兵曹判書鄭好仁。
정조 6년 · 목
刑曹啓言。因兵曹草記。依傳敎當該近仗軍士田得豊。刑推收贖後。樂安郡定配所。卽爲押送。頭目軍士金弼慶。參看軍士田先伊金錫福。幷着枷嚴囚。敎以。不過申飭。定配則收贖後放送。在囚軍士。特爲分揀放送。以近仗軍士事。前後申飭何如。設令無申飭。昨年以後。凡於近仗軍士之事。固當十分戢察。而又有此作拏之弊。兵曹判書鄭好仁從重推考。當該郞廳汰去。此後更以近仗軍士事。有所登聞之擧。判堂從重勘斷。斷不可已。以此知悉。此判堂新除之後。意或修擧。事之泛忽若此。殊極未安。更加惕念擧行之意。自政院嚴飭。
정조 6년 · 강
召見 寶鑑校正堂上徐命膺于觀物軒。
정조 6년 · 목
予曰。 寶鑑之役。幾何爲之。而那間似可告成耶。命膺曰。目今編緝者。卽 仁廟　孝廟　肅廟。而至於 仁廟寶鑑。其時事實。間或有難於編摩處。且以儀禮節目間言之。繁約得中。條例有序然後。始可以憲章無闕。憑信有所。使後人有開卷瞭然之效。故似難排日撰次矣。予曰。今番校正之役。幸得詳悉無疏漏者。以其稍久撰次盡意故也。若使列朝聖績。編成一統。昭垂萬世之成憲。則非但國朝未遑之典。幸成於今日。可見 列聖朝聖德大業。從此而丕顯於後世。豈不休哉。命膺曰。聖敎至當。昨年正月亥子囊頒賜後。廷臣莫知何時創出之制矣。臣近閱 成廟朝事實。則頒囊之制。始出成宗朝。以此一事觀之。文憲之足徵。蓋可知矣。予曰然矣。命膺曰。二月晦初。似當告成。而聞領府事之言。則校正都廳趙城鎭。郞廳尹行元。方在罷散中。權付軍職然後。可以擧行。而旣不設廳。則草記請付軍職。事涉未安。故方趑趄矣。
정조 6년 · 강
命抄啓文臣製述。以十八日改書下。專經武臣殿講。以十九日退行。
정조 6년 · 강
行朝講及次對于誠正閣。領經筵徐命善。特進官韓光會。同經筵徐有鄰。特進官李★(土+甲)。承旨趙鼎鎭。獻納金翊休。玉堂李顯模尹行元。假注書趙衍德。記事官曺喜有。
정조 6년 · 목
講孟子。○予曰。諫長疏豈不驚駭耶。命善曰。臣未聞其疏語之如何。以夜下傳敎見之。右相事誠極驚歎矣。予曰。其疏語之可駭。姑勿論。一臺臣之不以論勘大臣。自有禁令。而以譴罰二字。加於大臣。豈有如許朝體乎。且其措語。全事誣辱。若以此疏本頒布。則右相必難安。予欲留中。卿以爲如何。命善曰。此疏若不頒示中外。則將不知其中有何等語。右相之心。必尤難安。以其疏本。卽爲頒布似好矣。予曰。卿言是矣。
정조 6년 · 강
大司諫李義行上疏請右議政李徽之譴罰。蔡濟恭島配。
정조 6년 · 목
疏略曰。蔡濟恭之罪。已悉於前後憲臣之疏。玉署之箚。向於端門朝會。右相之繼首揆。以同聲筵奏。亦可謂能得大臣之體矣。及夫濟恭之疏出。而其所辭箚。令人代着。無乃顧畏濟恭之凶焰。旣發言端。反欲漫漶耶。初旣質之以國榮家人。末乃歸之於過耳膾炙。此則自家本是國榮家人。故掩其和附之跡耶。伊後聖敎截嚴。誨責備至。則固宜悚蹙引咎之不暇。而乃於賓對登筵。此何擧措也。臣於此大臣。近有私嫌。故其許多罪過。不欲索言。至若此事。不忍看過。略此尾陳。臣謂右議政李徽之。亟賜譴罰焉。濟恭自鳴之章。無嚴甚矣。不可循例下批。申乞收還。因施島配之典。伏見右相近日短箚。以其言根。又謂之國人傳說。萬口喧藉。然則何故以聞之家人。奏之前席乎。
정조 6년 · 목
敎曰。李義行疏論右相事。下語之驚心。擬律之駭眼。亦可謂朝廷之一大變怪。俄下傳敎。略有及之。今以親知於某也。直驅之和附之科。流弊至於空滅朝廷而後已。言者之言。誠有不可測者。誣人反被之典。義行烏可獨逭。然猶不無令前後之別焉。姑從末勘。李義行亟令該府竄配。
정조 6년 · 강
召見承旨徐有防于觀物軒。
정조 6년 · 목
予曰。俄於賓對。已有所傳敎。而自今以後。無論宰臣臺閣。若以此等文字。有陳疏者。當以當律勘斷。政院捧入之罪。亦當嚴處。承旨輩亦知予意。絶勿捧入。有防等曰。聖敎至此。臣等敢不奉行乎。予曰。我廷臣若以予心爲心。則安忍更提此說。以慽予心乎。蔡濟恭所犯。眞箇明白。則予何靳許。而右相箚出之後。益知其初無明證。則豈可以無明證之事。更爲提說。誣人於罔極之科。而徒傷予心乎。朝者下敎。更復提起者。實非朝鮮臣子也。諸承旨幷須知悉。
정조 6년 · 강
命疏章誣人。隨現論斷。
정조 6년 · 목
敎曰。昨秋旣有此等疏勿捧之敎。而傳敎中云云。果何如也。奚但爲重臣昭晰無餘蘊。至以爲某時獄事之無關隄防。而更有登聞者。慽予之心。姑捨是。是豈臣子所可容喙處。疏章此等句語。使之切勿捧入云云矣。伊後數朔。更無此等事煩說之擧。意謂諸臣。庶諒予之本意而然矣。自有右相朝參日筵奏。忽地把作沒模捉無憑考之事。臺章堂箚。日積公事。其罪則極罪也。其律則極律也。然而夷考其實跡。則蔑無可證可驗之端焉。世道人心之不靖。猶不料至此之甚也。若此不已。夫夫也苟有擊去當路者之心。將以無根之說。驅之罔測之科。天下寧有是也。惟玆之敎。非直爲重臣一人而說。續觀諫長疏本。古人之深存開棘之戒者。儘不誣矣。到今對症之劑。無出鎭安二字。重臣事則已有禁令。政院更加申明知委。此外諸凡彈駁之章。勿論其人所犯之如何。若以危怖之䛃。插用於字句間者。誣人反坐。國有常憲。隨現當以當律。斷不饒貨姑令中外。明聽先甲之諭。俾各惕念。
정조 6년 · 강
命右議政李徽之。仍傳命召。
정조 6년 · 목
政院。以徽之仍納命召。逬出門外啓。敎以。人之爲言。雖極危怖。旣軫世道無窮之憂。痛斥言者。以卞其無實。在卿毫無可引義之端焉。卿須安心勿辭。卽爲入城。聽予面諭事。遣史官傳諭。仍傳命召。
정조 6년 · 강
假注書李顯道。以右議政李徽之附奏啓。
정조 6년 · 목
書啓以爲。臣奉聖諭。傳諭于西部盤松坊右議政李徽之所住處。則以爲。臣逬出門外。恭竢嚴誅。臺疏雖未及見。其所論列。罔非人臣之極罪。何敢遽入脩門。復添放肆之罪乎。只自席稿俟譴而已云矣。
정조 6년 · 강
命大司諫趙尙鎭等職勿施。
정조 6년 · 목
政院。以新除授趙尙鎭。持平嚴思憲。方在罷職中。正言曺遠振解由未出啓。敎以。然則勿施。前望單子入之。
정조 6년 · 강
許施嶺南還穀加分之請。
정조 6년 · 목
備局啓言。卽因慶尙監司趙時俊加分狀啓。有草記稟處之命矣。賑民之排巡付還。種糧之及時繼給。俱是不可緩之政。而令道臣參量事勢。分排題給後。更以實數登聞。旣有昨年稟定。依此例。無論尤甚之次稍實。留庫某樣穀中。量宜加分。待畢分照數登聞之意。請分付。允之。
정조 6년 · 강
命右議政李徽之命召傳授。
정조 6년 · 목
政院。以徽之又納命召啓。敎以。承旨敦諭。命召更遣史官傳授。
정조 6년 · 강
承旨李世奭。以右議政李徽之附奏啓。
정조 6년 · 목
書啓以爲。臣奉聖敎。馳往敦諭于右議政李徽之所住處。以爲。臣於俄者史官書啓。略陳縮伏俟譴自靖私心之義。不意承宣遠辱。敦召又降。至敎以構捏之事。歸於虛罔。卞斥之敎。出於深長。更勉以克念克公。以致共貞。負罪賤臣。何以得此於聖明。顧今所遭罔極。人言卮★(火+布)怖。不敢冒進。只望被罰云矣。
정조 6년 · 강
命右議政李徽之更傳命召。
정조 6년 · 목
政院。以徽之又納命召啓。敎以。卿之書啓已再至矣。命召又三納矣。遣予近密之臣。卿不造朝。敷予勤懇之諭。而卿不改圖。虛佇之餘。愧恧而已。廟務方殷。鼎席不備。縱有難强之事。猶不宜邁邁。況無可引之義。豈若是悻悻。卿其隨史官造朝。以副予側席之望事。更遣史官傳諭。仍傳命召。○政院。以徽之又納命召啓。敎以。無倫之言。雖出於構捏。有容之量。宜付之勤攻。以此介懷。亦非自重。重爲卿惜之也。卿其體予至意。須卽造朝事。遣史官傳諭。仍傳命召。
정조 6년 · 목
書啓以爲。臣奉聖敎。馳往傳諭于右議政李徽之所住處。則以爲。臣僇辱甚矣。危怖極矣。情窮勢迫。只俟早被斧鉞之誅云矣。又書啓以爲。臣奉聖敎往諭于右議政李徽之所住處。則以爲。縮伏自訟。情地轉危。只俟嚴誅云矣。
정조 6년 · 강
御誠正閣。行抄啓文臣製述。試官黃景源鄭民始沈念祖金宇鎭徐鼎修。
정조 6년 · 목
予曰。有實病不入來人。勿爲應試事分付。仍敎曰。應製人依前例。退出閤外製進也。景源等。率文臣入就位行禮訖。以傳柑宴。爲七言六䫓題。予曰。試官持劵入侍。敎鼎修進讀試券訖。敎坼封。三下李錫夏洪仁浩。次中洪履健。以次出榜。卽爲正書以入也。予敎鼎修曰。右相今在何處乎。鼎修曰。尙在新門外云矣。予曰。今番應製。前待敎何不致意製進乎。鼎修曰。似是間撤之故矣。
정조 6년 · 강
命今日武臣殿講命官。以文武正一品中擬入。
정조 6년 · 강
御㴠仁亭。行武臣殿講。試官。李柱國李敬懋李潤禧許★(氵+近)李時秀徐能[龍:I-PERSON]輔。
정조 6년 · 목
柱國等。率講官入就位行禮訖。以次陞殿。予曰。不待命官。先爲開講也。興鎭等呼李琦鉉等名。以次進講。敎收柱栍。告一粗五不。予曰。未盡應講。而以粗收栍。極可怪矣。敎曰。試官李潤禧推考。承旨徐鼎修曰。命官洪樂性。方以實病。不得承牌云矣。予曰。前望單子入之。以具善復新除命官。卽爲牌招入侍也。予曰。昨年此月。亦行酌獻禮乎。直提學鄭民始曰。再昨年連爲行之矣。予曰。每年是日。不可不伸禮。而今月動駕頻數。勞軍治道之弊。俱屬軫念。隨駕軍兵。皆以內外營入直軍兵磨鍊之意。才已下敎。百官亦勿隨駕。但於營門洞口外道廣處祗迎。仍參享班事分付。予曰。昨年屢次動駕之餘。軍兵勞苦之弊。不可不念。以館峴作路何如。承旨金宇鎭曰。民家稠疊。道路正狹。似難動駕矣。予敎宣傳官李儒敬曰。道路形止。躬審以來。又敎曰。 宮前民家募入。何以爲之乎。善復曰。今十六日爲始開墓。而魚物廛亦從近營建矣。予曰。判尹何不入來乎。民始曰。方有拘忌。未能入來矣。予曰。過矣。儒敬返奏曰。路正狹窄。多人力然後。可以動駕矣。予曰。訓將更爲躬審後。以宣傳官傳稟也。
정조 6년 · 강
二十一日景慕宮酌獻禮爲之。
정조 6년 · 목
敎曰。二十一日景慕宮酌獻禮爲之。該房知悉。
정조 6년 · 강
遞承旨徐鼎修。以金宇鎭代之。
정조 6년 · 목
敎曰。右副承旨聞有實恙許遞。前望單子入之。
정조 6년 · 강
命再明日隨駕。以入直軍兵出用。
정조 6년 · 목
敎曰。再明日隨駕。以內外各處及各其本營入直軍兵出用。而直處量宜除置。出番軍則勿爲替代。入把馬軍騎士隨駕置之。留營留陣。非所可論。依此知悉擧行。屛門把守。以馬兵入直之類。推移取用。如是下敎。意欲除弊。出番軍雖一名。切勿待令。禁軍亦以入直之八十名隨駕事分付。除副輦用小駕事。一體分付。又敎曰。今番擧動時。只以入直磨鍊也。
정조 6년 · 강
有政。吏曹參議沈念祖進。
정조 6년 · 목
以申應顯爲大司諫。姜彝正爲持平。鄭在信崔烜爲正言。洪文泳爲副修撰。金履素爲大司成。韓光濟爲長淵縣監。
정조 6년 · 강
拿處總戎使李柱國。
정조 6년 · 목
備局啓言。卽見總戎使李柱國狀啓。則北漢平倉等各處還上。當年條未捧及新逋。至於四千餘石。舊逋亦爲三百九十餘石。莫重軍餉之若是虧欠。固已萬萬駭然。而旣無停捧之令。直以未捧懸錄。事未前有。大關後弊。總戎使李柱國。令該府拿問處之。舊逋旣已現發則不可置而勿論。令該廳區別年條。各現告以爲論勘之地。未捧穀物。依逋例一體督捧之意。請分付該廳。允之。敎以。未捧旣如是夥然。則據實陳聞。無或爲怪。而初無停捧之朝令。直以未捧懸錄。有關後弊云爾者。誠甚得當。總戎使李柱國罷職。各年逋欠磨勘。總帥捧現告。今日內草記論勘也。
정조 6년 · 강
以李昌運爲總戎使。備薦也。
정조 6년 · 목
敎曰。總戎使罷職代。今日政擬入。
정조 6년 · 강
命全羅兵營軍兵弊瘼。下備局稟處。
정조 6년 · 목
全羅兵使李東曄。以軍兵弊瘼馳啓。敎以。此狀啓。當下備局稟處。而其中兵曹屬忠順忠贊忠壯衛納布之式。有兒番之名色。十一歲以上。每人各收半匹之布。而甚至五六七八歲之兒。亦編是案。數近數百。此事之昉於何時。雖未可知也。其爲殘忍。已無可言。而旣聞之後。烏可不斯速釐革乎。本道兒童哨名色。年前因啓下文書。特命査實釐正。則況此納布之役乎。自廟堂査實委折。今日內論理草記稟處。他道亦有此等之例與否。一體査奏。
정조 6년 · 목
書啓以爲。臣奉聖敎。馳往傳諭于右議政李徽之所住處。則以爲。不意承宣復臨。敦諭愈勤。責之以過中。仍命以偕來。尤不勝惶感。伏望亟收成命。召還王人云矣。臣旣偕來之命。姑爲仍留。
정조 6년 · 강
右議政李徽之上疏自列。仍乞休退。賜批。
정조 6년 · 목
疏略曰。乃者李義行之疏出。而論斥臣身。莫非臣罪。夷考其臚列之辭。則雖極危怖。誠不滿一哂也。臣之朝參筵奏。亶出公憤。當國榮向國之時。同朝之人。孰不相親。而拈臣筵奏中家人之句。以爲詬辱臣身者。吁亦惜矣。彼旣以私嫌二字。謄諸章牘。則臣安得不直陳乎。蓋義行子心淵。卽乙未榜中人也。適參考官。誤知心淵之試券。升自臣軸。出而語人。仍及於義行之耳。每以疏暴其子之無累。來乞於臣。而臣後因同入試院者之言。明知其不然。牢拒其請。未果曲副矣。彼乃因此含憾。平日冒嫉之言。臣亦熟聞。而及今其子怨責益深。詬辱如彼。其言之不出於公正。人孰不知也。今若從恃寵靈。冒進朝堂。不惟拚棄廉防而已。其貪戀放肆之譏。必不旋踵而至矣。伏乞亟解重擔。俾處丘壑。以終餘年。顒祝之至。批以。卿之近日控引。得不有歉於古大臣體國之義乎。予於群下去就之節。未嘗迫其不可迫。强其不可强。則近侍之敦諭相續。而深堅巽讓。命召之傳授有命。而隨卽還納。有若予迫卿以不可迫。强卿以不可强者。上下相持。情志莫孚。虛佇之餘。繼以愧歎也。噫。卿之所遭。非不孔憯。而構虛捏無。予所洞悉。且觀日昨傳敎。則予之調停之苦心。可以想得。假使人言。雖或彷彿。猶可恃予無恐。況其遣辭下語。全沒把捉。甘心傾軋者乎。際接卿對卞之章。彼所謂私嫌云云。益覺其情跡之駭悖。寡人所必欲敦勉于卿。非直爲卿而已。亶出於靖朝象鎭世道之意。卿若念及於此。恐未暇自恤。予言不再。更勿困我。卿其安心勿辭。須卽造朝。用濟時艱。仍命遣史官傳諭。所納命召。當與書啓批答。追後宣傳依此擧行事。自本院分付偕來史官處。
정조 6년 · 목
政院。以徽之又納命召啓。敎以。遣他史官更爲傳授。
정조 6년 · 강
記事官金夏璉。以右議政李徽之附奏啓。
정조 6년 · 목
書啓以爲。臣奉聖敎。馳往傳諭于右議政李徽之所住。則以爲。臣事君無狀。人言叵測。雖蒙聖明洞燭。開釋無餘。而顧臣情地。魂夢驚悸。末由承膺。合被嚴誅云矣。臣旣承偕入之命。姑爲仍留。批以。纔宣疏批。辭已罄矣。噫。若使卿之所遭。不過爲官師之規。勤攻之論。而必欲一伸廉隅。則以予敬大臣之意。豈不思體諒之道。而至若挾私之言。出於敲撼之計。全事構捏。少不顧忌。則卿不宜以此而深引。予亦豈因是而曲副。日昨逬出城外。已涉過中。則到今轉尋鄕路。尤出意外。且況春寒尙峭。江干樓屑。想多岨峿。重爲卿念念不置。申諭至意。以冀卿之幡然事。爾其更爲傳諭。期於偕來。又書啓以爲。右議政李徽之。今方轉向果川地云。故臣仍隨往。
정조 6년 · 강
命時囚姑爲保放。
정조 6년 · 목
敎曰。連値齋日。時囚姑爲保放。過齋後捧供以聞。
정조 6년 · 강
詣 璿源殿展拜。
정조 6년 · 강
命初三日 祈穀大祭香祝親押處所。以仁政殿爲之。
정조 6년 · 목
因香室取稟。有是命。
정조 6년 · 강
下勸農綸音于八道兩都。
정조 6년 · 목
敎曰。曩以荒政莫如豫講。敕諭設賑三路。三路牧守。未知能有以奉承予意否。救荒之道。亦惟曰及時而已。故曰食哉惟時。每年元朝。輒下勸農綸音者。蓋欲其及時而豫爲之敕也。敕雖勤而效未著者。豈非爲牧守者。視作故常。行會之到營到邑。特不過一番看過。一番知委而止。初不肯十分費心。十分用力而然歟。今日今年之元朝也。予又誠心敕諭。若其奉行之誠與不誠。是在牧守。鳴呼命我衆人。庤乃錢鎛。導趨時也。嗟嗟保介。維莫之春。懼失時也。古昔勸農之政。若是勤也。而其所以勸之者。不但在於辰告申布。以率其不昏作勞者。必也趁其艱而助其力。曲爲措置。多方成就然後。始有效耳。今夫農之耕播鉏耘。莫不有時。一或愆違。無望有秋。而蔀屋之下。生理至艱。欲耕而無農牛。欲耘而乏鎡器。人皆服役。我獨斂手。乞借不得。愁嘆無奈。則若是者。苟非牧守敕其掌任。諭其鄰里。俾有以相資互須。其何以及時乎。又或乞牛於東。借器於西。傭賃略備。田功可卽。而甁罌俱罄。炊烟幾絕。旣無可食。又無可播。則若是者。苟非牧守詳察其虛實。斟量其多寡。分等給還。間行賑貸。亦何以及時乎。至若雨水已降。稂莠已茂。一日不播。將致乾涸。二日不耘。必就荒蕪。而于斯時也。爲牧守者。不惟不勸。乃沮撓。力役而奪之。推捉而妨之。則其爲害農。又豈特水旱蟊賊比哉。顧今春已及矣。農已始矣。嗟我民命。亶係是時。睠彼西疇。實勞我思。況昨年穡事。三路旣告凶歉。他道亦未登稔。今又不熟。則民將若何。災祥雖曰由天。畬穫實亦在人。勸農之政。烏可少忽。且豐歲之勸農易。而荒年之勸農難。以其宿食有無殊耳。若不孜孜胥勸。何冀穰穰收效。玆予不憚煩複。敷此十行。咨爾方伯守令。其各竭誠奉行。予言之所及。特其大者。其所未及。亦皆周詳審察。利無小而不擧。害無細而不祛。期於所謂曲爲措置。多方成就。俾有實效。以副分憂。若其所以布德而究惠。則在於旬宣字牧之臣。辦得一箇實心耳。苟無實心以期實政。而徒區區於期呼追集。紛紜督責。要以應文塞責。則古人所謂是乃妨農。何名爲勸者。不幾近之乎。嗚呼邈矣畎畝。雖難周察。考厥勤慢。自有賞罰。毋曰故常。另加惕念事。下諭于八道道臣兩都留守處。
정조 6년 · 목
敎曰。領府事鶴城君家。元歲饌外。今日內加數傳致。仍使郞官存問以奏。又敎曰。前判書黃景源。卽原任閣臣。元歲饌外。加給米石。以示優施之意。又敎曰。觀此戶曹歲饌別單。南部有前行同中樞鄭二天之名。而年爲百有十一歲矣。曾在 先祖。每命入侍賜饌。予所目擊。此人之至今無病。豈不稀異。其在尊高年之義。不可無優恤之擧。加資似已準資。資窮則歲饌加給。子枝之營校收用人。近來隨行與否。問于訓局以啓。
정조 6년 · 강
太廟展謁 景慕宮展拜。命以今初六日爲之。
정조 6년 · 목
禮曹。以 太廟歲首展謁取稟。敎以。春享前擇入。又敎以。 太廟展謁後。同日 景慕宮展拜磨鍊以入。又啓言。 太廟展謁。令日官推擇。則以今月初六日爲吉云。何以爲之乎。敎以。以此日爲之。
정조 6년 · 강
命明日犒饋時。別將依例入參。
정조 6년 · 목
敎曰。每年歲首犒饋。禁軍別將率領應參之故。歲末番將單子中。別將番將竝爲落點。自古不易之例。而日昨番將望單受點井間册。中官不得提稟。以致闕點矣。明日犒饋時。別將依舊例入參之意。分付兵曹。
정조 6년 · 강
以許冥爲坡州牧使。口傳也。
정조 6년 · 강
以鄭一祥李鎭翼爲副總管。
정조 6년 · 목
敎曰。有頉在外總管許遞。令該曹口傳差出。待下批牌招察任。寶劍望仍修整以入。
정조 6년 · 강
祈穀大祭親行時軍兵磨鍊。命依初下敎擧行。
정조 6년 · 목
因兵曹草記有是命。
정조 6년 · 강
命遣吏郞。摘奸諸執事淸齋。
정조 6년 · 목
東南 關王廟纛所祭。在明日也。
정조 6년 · 강
以李泰永爲校理。金翊休爲修撰。
정조 6년 · 목
敎曰。玉堂前望單子入之。
정조 6년 · 목
敎曰。明日詣 景慕宮酌獻禮時。憲府侍臣無進參之人。兩司在外人員許遞。政官牌招開政。待下批牌招。以爲備員參班之地。○以李身晦爲司諫。池應龍爲掌令。李延伋朴趾慶爲持平。鄭致淳金寅燮爲正言。李★(土+甲)爲兵曹參判。○敎曰。動駕在明。而以通禮首擬何也。侍臣不備。而以玉堂首擬何也。校正郞之勿擬三司。曾有傳敎矣。旦況俄者首擬人。再政更又首擬。又何故也。此望筒還給。更爲擬入。政官爲先推考。○敎曰。兵曹參判今日政差出。○敎曰。在外臺諫許遞。卽爲開政差出。○以奇彥鼎爲司諫。鄭福煥李有白爲持平。姜彝正柳翼之爲正言。韓泳爲持平。崔烜爲正言。趙榮弼爲司諫。鄭彥郁爲持平。權坪爲正言。元宇鎭爲三水府使。韓光濟爲長淵縣監。
정조 6년 · 강
命新除總帥李昌運。牌招聽傳敎。
정조 6년 · 목
敎曰。本廳便一弊局。必須綜核。可期蘇殘祛瘼。新除總帥。意謂瞭於事務。點下意在。着念擧行之意。總戎使李昌運牌招聽傳敎。
정조 6년 · 강
命守禦使鄭民始。兼察御將。
정조 6년 · 목
御營大將李昌運。移拜總戎使也。
정조 6년 · 강
命專經武臣殿講不通人分揀。
정조 6년 · 목
因義禁府禁推傳旨。有是命。
정조 6년 · 강
命掌令安鼎大原疏。勿爲頒布。
정조 6년 · 목
鼎大疏略曰。鄭妻龜柱相福瑩中樂純國榮德相煥億。亟允三司之請。至於蔡濟恭之窮凶極惡。先施三危之典。批以。省疏具悉。○敎曰。自有言疏以來。可謂罕覯。特軫尊臺閣之義。雖不得不賜批。告君之辭。何不致愼至此。此係申禁前疏章。姑不處分。而本事何等至重至大。不忍言不敢言之事。則以如許荒說俚談。隨衆紛聒。殆若戲劇者然。奚但爲臺臣慨惜而已。重爲朝廷恥之也。原疏勿爲頒布。
정조 6년 · 강
命洪忠兵使元厚鎭狀啓還下送。
정조 6년 · 목
因洪忠兵使元厚鎭狀啓。敎以。此應旨狀啓乎。設弊報牒乎。文字言語。俱極駭然。況於飭敎之下。尤焉敢如是無形。此狀啓。自政院卽爲下送。其儱侗委折。爲先査問該兵使處。
정조 6년 · 강
命吏曹草記還給。參議沈念祖重推。
정조 6년 · 목
該曹啓言。今此纛所祭獻官。以李漢昌徐有大實預差啓下矣。俱有公故。以李廷壽付標。而謂有身病。尙不出齋。不已李達秀改付標以入。而李廷壽享官稱病。極爲未安。本曹請推外。無他罰。何以爲之。敎以。當初差擬。已料其老難將事。今以彼之不得出者。乃反歸咎於彼焉。事之悻悻。孰甚於此。望單之四改付標。前所未有。況法典內。耆社臣勿差祭官。年之多少。文武何異。以此以彼。該曹擧行。極甚矇然。此等草記。何可捧入。與兵曹草記捧入承旨。竝捧現告。爲先推考。草記還給。銓官從重推考。後更有此等之弊。難免重勘。以此政院嚴飭。
정조 6년 · 강
命前總使李柱國徐有寧。竝施削職之典。
정조 6년 · 목
備局啓言。總戎廳逋欠磨勘總帥捧現告論勘事命下矣。前後總戎使徐有寧李柱國。竝令該府。請拿問勘處。敎以。取見續大典之守穀物虧欠條斷。有曰。米七十石以上。該官削職。庫子爲奴。吏屬杖流云云。元無竝與監兵使論罪之文焉。惟此該營逋穀。一則管城穀。一則禁倉穀也。城有城將。倉有倉監。律文中該官云云。正擬此輩。而草記中。此一款。未免見漏。更爲論理稟處。外方則只論守令之罪。不及監兵使。而京營事體自異。惟其該營帥不察不飭之失。不可無別樣警勵之擧矣。且京營豈有逋欠。若能督捧於勘簿之時。可謂都無事。而爲總帥者。不此之爲。任其積逋之未捧。致令有此登聞。前後總帥事。萬萬寒心。又按法典。南北漢軍餉未畢捧者。守臣罷職。此或爲旁照之一端。而旣曰逋穀云爾。則猶與未捧稍間。準此一等。前總戎使李柱國徐有寧。竝施削職之典。本營釐弊。在所不已。令新除總使着意收殺事。自廟堂嚴加另飭。
정조 6년 · 강
命管城將李明運考律勘處。倉監庫子該吏分等酌處。
정조 6년 · 목
備局啓言。不察不飭之總戎使。旣曰諭勘。則典守糶糴之城將倉官。宜被當律。而昨日草記。未及擧論。疏漏之失。臣誠惶恐。逋欠各年條管城將。令該府捧現告。考律勘處。倉監。令該曹旁照擧行。庫子該吏。亦令該曹。分等照律之意。請分付。敎以。如是分等酌處。始可合於律文。依此擧行。
정조 6년 · 강
命防番之規。從長釐正。